钦定古今图书集成/明伦汇编/闺媛典/第214卷 > 滑守先妻常氏
## 钦定古今图书集成/明伦汇编/闺媛典/第214卷 > 滑守先妻常氏

按《交河县志》：常氏，滑守先妻。年十七，归守先。守先幼
贫，长育于王父廷献。献病卧数年，赖氏勤汤药得起。
越四年，守先病，医诊曰：“当死。”氏闻失色，每焚香告天
求代，泣下数行，闻夫呻吟声，辄自啮臂出血。及夫死，
仆地不能起，绝粒七日，一子方二岁，不忍弃，强起抚
之。又三岁，夫弟守道殁，遗三岁侄托氏鞠养。时廷献
益老，氏以女红供滫瀡，具药饵未尝缺也。天启五年，
氏年六十七。事闻，敕建坊旌表。